**Gondolatok a szabadtéri tüzek megelőzéséről…**

**A tűzgyújtás szabályai erdőterületen**

Az erdőgazdálkodók kötelesek a turisztikai célpontnak számító parkerdők területén állandó és biztonságos tűzrakóhelyeket kialakítani. A kijelölt tűzrakó helyet az erdőgazdálkodónak kell karbantartani, és az erdő tűz elleni védelmével kapcsolatos feltételek megteremtéséről is neki kell gondoskodni. A kialakított tűzrakóhelyen a tűzvédelmi rendelkezések betartásával bárki jogosult tüzet rakni.

Az erdőben kirándulók csak a kijelölt tűzrakóhelyeken gyújthatnak tüzet az alábbi szabályok betartása mellett:

* a tűz meggyújtása előtt a tűzrakóhely környékét meg kell tisztítani a levelektől, faágaktól annak érdekében, hogy a tűz ne terjedhessen át az erdőre;
* a tüzet nem szabad felügyelet nélkül hagyni, de a még ki nem hűlt parazsat, hamu sem;
* amint feltámad a szél, a tüzet el kell oltani: gondoskodni kell arról, hogy készenlétben legyen a tűz oltására alkalmas anyag, eszköz (pl. víz, homok, lapát);
* az égetés befejezése után a tüzet gondosan el kell oltani, meg kell győződni arról, hogy tényleg elaludt, a hamura távozás előtt lehetőleg földet kell szórni.

Az erdőgazdálkodási tevékenységhez kapcsolódó égetésre csak az erdőgazdálkodó – annak hiányában az erdő tulajdonosa – írásbeli engedélye birtokában lévő személy jogosult.

Az erdőgazdálkodási tevékenység keretében végzett égetés alkalomszerű tűzveszélyes tevékenységnek minősül, amelyet az illetékes tűzoltósághoz előzetesen be kell jelenteni.

Az erdőterületen végzett égetés részletes szabályait a 4/2008 (VIII. 1.) ÖM rendelet 9. §. tartalmazza. Védett természeti területen lévő erdőben – a kijelölt és a kiépített tűzrakóhely kivételével – tűz gyújtásához a természetvédelmi hatóság engedélye is szükséges.
Fokozott tűzveszély esetén az erdészeti hatóság és/vagy az erdőgazdálkodásért felelős miniszter TŰZGYÚJTÁSI TILALMAT rendelhet el. Ilyenkor tilos tüzet gyújtani az erdőterületeken, valamint a fásításokban és az ezek 200 méteres körzetében lévő külterületi ingatlanokon.

A tilalom kiterjed a felsorolt területeken található tűzrakóhelyekre, a vasút és közút menti fásításokra, beleértve a parlag- és gazégetést is.

A jogi szabályozás és az ehhez kapcsolódó tűzgyújtási tilalom az erdők és fásítások környezetére értendő, de a tűz keletkezésének és terjedésének fokozott veszélye miatt ebben az időszakban sehol nem javasolt az égetés, tűzgyújtás.

A tűzgyújtási tilalom elrendelése és annak visszavonása a meteorológiai körülményektől, az erdőben található élő és holt biomassza szárazságától és a keletkezett tüzek gyakoriságától függ. A tűzgyújtási tilalomról tájékoztatást ad az országos közszolgálati média, a tűzgyújtási tilalomról szóló határozatot és térképet az érintett hatóságok a hivatalos honlapjukon közzéteszik.

A mindenkori aktuális tűzgyújtási tilalomról a [www.erdotuz.hu](http://www.erdotuz.hu) weboldal, valamint az onnan is elérhető szakmai honlapok tájékoztatnak.

A tűzgyújtási tilalom a közzétételtől a visszavonásig él!

**Avar és kerti hulladék égetése**

A hatályos jogi szabályozás értelmében tilos a kerti hulladék égetése. A tiltás alól az önkormányzat helyi rendeletben felmentést adhat, ebben szabályozza az égetés feltételeit, körülményeit is. Arról, hogy mikor lehet a kertben égetni, a helyi önkormányzatnál kell érdeklődni. Amennyiben az önkormányzatnak nincs ilyen rendelete, akkor nem szabad avart és kerti hulladékot égetni.

Kerti grillsütő használata, szalonnasütés, bográcsozás

A saját tulajdonú, belterületi ingatlanon található tűzhely, vagy grillsütő használata nem tiltott a tűzgyújtási tilalom idején sem. Az ilyen – nyílt lángú – berendezések, eszközök használata, tűz gyújtása az ingatlanon belül az általános égetési szabályok betartása mellett történhet. Ezek röviden a következők:

* nem szabad felügyelet nélkül hagyni a tüzet, a még ki nem hűlt parazsat, hamut;
* gondoskodni kell a megfelelő, tűz oltására alkalmas anyag, eszköz – víz, homok  – készenlétben tartásáról;
* az égetést követően a tüzet gondosan el kell oltani, meg kell győződni arról, hogy valóban kialudt.

A tüzek 99 százaléka emberi gondatlanság, rosszabb esetben szándékosság következménye, ezért az erdő- és vegetációtűz elleni legjobb védekezés az odafigyelés.
eldobni ≤ 1 másodperc; eloltani ≥ 100 óra; helyreállítani ≥ 100 év

Segítse az erdészek és a katasztrófavédelem munkáját és figyeljen az alábbiakra:

* Soha ne dobjon el égő cigarettacsikket!
* Erdőben csak a kijelölt helyen gyújtson tüzet!
* Gondosan oltsa el a tüzet, használjon hozzá vizet, vagy legalább 5 centiméter földet, máskülönben a szélben visszagyullad!
* Igyekezzen a kertben is csak akkora tüzet rakni, amiből a szél nem tud izzó zsarátnokokat továbbvinni!
* Tartsa be a tűzgyújtási tilalom szabályait!
* Soha ne hagyja a szabadtéri tüzet őrizetlenül!

**A vonatkozó jogszabályi előírások megszegése a következő szankciókat vonhatja maga után:**

1. Tűzvédelmi előírás megszegése, ha az tüzet idézett elő: 100.000-1.000.000 Ft-ig terjedő tűzvédelmi bírság,
2. Tűzvédelmi szabály megszegése, ha az tüzet idézett elő és az oltási tevékenységben a tűzoltóság beavatkozása is szükséges: 200.000-3.000.000 Ft-ig terjedő tűzvédelmi bírság,
3. Tűzvédelmi szabály megszegése, ha azzal közvetlen tűz vagy robbanásveszélyt idéztek elő 100.000-1.000.000 Ft-ig terjedő tűzvédelmi bírság,
4. Egyéb tűzvédelmi jogszabályban vagy a tűzvédelmi szabályzatokban foglalt előírások, továbbá a tűzvédelmi szabványok előírásainak megszegése esetén: 20.000-60.000 Ft-ig terjedő tűzvédelmi bírság,
5. A termőföld védelméről szóló törvényben előírt hasznosítási, vagy mellékhasznosítási kötelezettség elmulasztásával a tűzesetek megelőzéséről nem gondoskodik: 60.000-200.000 Ft-ig terjedő tűzvédelmi bírság.

**Vonatkozó jogszabályok:**

* 2009. évi XXXVII. törvény az erdőről, az erdő védelméről és az erdőgazdálkodásról
* 28/2011. (IX. 6.) BM rendelet az Országos Tűzvédelmi Szabályzatról
* 4/2008. (VIII. 1.) ÖM rendelet az erdők tűz elleni védelméről
* 306/2010. (XII. 23.) Korm. rendelet a levegő védelméről
* önkormányzati rendeletek

Az Országos Tűzmegelőzési Bizottság megbízásából készült kisfilmet az alábbi linken érheti el:

[*http://www.katasztrofavedelem.hu/index2.php?pageid=press\_video\_index2&vid=32*](http://www.katasztrofavedelem.hu/index2.php?pageid=press_video_index2&vid=32)

A szabadtéri tüzekkel, erdőtüzekkel és a tűzgyújtási tilalommal kapcsolatos aktuális tudnivalókért keresse fel a www.katasztrofavedelem.hu weboldalt!